KBANK ปรับระบบไอทีหลัก 17-19 ก.ค.รองรับธุรกิจดิจิทัลและแบงกิ้งเต็มรูปแบบ
นายธีรนันท์ ศรีหงส์ กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารฯ จะดำเนินการปรับโครงสร้างระบบไอทีหลักให้ทันสมัยขึ้น โดยจะใช้เวลาสั้น ๆ ในช่วงสุดสัปดาห์กลางเดือนกรกฏาคมนี้ เพื่อให้ธนาคารฯ สามารถออกนวัตกรรมใหม่ ๆ ในเชิงรุกได้อย่างรวดเร็ว และเพื่อรองรับการใช้งานที่จะทวีปริมาณมากขึ้นอย่างรวดเร็วในอนาคต
23 มิ.ย. 2558

นายธีรนันท์ ศรีหงส์ กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารฯ จะดำเนินการปรับโครงสร้างระบบไอทีหลักให้ทันสมัยขึ้น โดยจะใช้เวลาสั้น ๆ ในช่วงสุดสัปดาห์กลางเดือนกรกฏาคมนี้ เพื่อให้ธนาคารฯ สามารถออกนวัตกรรมใหม่ ๆ ในเชิงรุกได้อย่างรวดเร็ว และเพื่อรองรับการใช้งานที่จะทวีปริมาณมากขึ้นอย่างรวดเร็วในอนาคต
ดังนั้น ธนาคารกสิกรไทยจะมีการปรับปรุงระบบไอทีหลักของธนาคาร โดยใช้เวลาไม่เกิน 48 ชม. ตั้งแต่ เวลา 22.00 น. ของวันศุกร์ที่ 17 กรกฎาคม 2558 ถึงเวลา 22.00 น. ของวันอาทิตย์ที่ 19 กรกฎาคม 2558 เพื่อรองรับการพัฒนาบริการด้านดิจิทัล แบงกิ้ง ใหม่ ๆ ของธนาคาร และเพิ่มประสิทธิภาพการบริการให้แก่ลูกค้าของธนาคารให้ดียิ่งขึ้น สามารถรองรับปริมาณลูกค้าและจำนวนธุรกรรมทางการเงินที่เพิ่มขึ้นอย่างรวดเร็วได้ในทุกช่องทาง
ในช่วงเวลาการปรับปรุงระบบดังกล่าว ธนาคารกสิกรไทยจะงดให้บริการต่าง ๆ เป็นการชั่วคราว ยกเว้น ลูกค้าผู้ถือบัตรเครดิตธนาคารกสิกรไทย ยังสามารถใช้บัตรเครดิตในการชำระค่าสินค้าและบริการทั้งในประเทศและต่างประเทศได้ตามปกติ รวมทั้งร้านค้ารับบัตรเครดิตที่ใช้บริการเครื่อง EDC และ [email protected] (mPOS) ของธนาคารกสิกรไทย ยังสามารถใช้เครื่องดังกล่าวรับชำระด้วยบัตรเครดิตของทุกธนาคารได้ตามปกติ
นอกจากนั้น ธนาคารจะงดให้บริการต่างๆ ได้แก่ สาขาของธนาคารกสิกรไทยทุกสาขาทั่วประเทศ การทำธุรกรรมของบัญชีทุกประเภท ทั้งรายการฝาก ถอน โอน รับโอน และเช็คยอดเงินในบัญชี บริการบัตรเอทีเอ็ม บัตรเดบิต บัตรสินเชื่อเงินสดทันใจกสิกรไทย (K-Express Cash) จะไม่สามารถใช้บริการได้ทั้งการใช้งานผ่านเครื่องเอทีเอ็มของธนาคารกสิกรไทยและต่างธนาคาร
ตลอดจนบัตรซื้อสินค้าทางอินเทอร์เน็ตกสิกรไทย (K-Web Shopping Card) เครื่องเอทีเอ็ม เครื่องฝาก-ถอนเงินสดอัตโนมัติ เครื่องปรับสมุดบัญชีเงินฝากอัตโนมัติ ช่องทางบริการอิเล็กทรอนิกส์แบงกิ้งทุกประเภท ทั้งบริการธนาคารทางโทรศัพท์มือถือ (K-Mobile Banking PLUS) บริการธนาคารทางอินเทอร์เน็ต (K-Cyber Banking) และบริการเติมเงินโทรศัพท์มือถือ (K-Speed Top Up)
นายธีรนันท์ กล่าวว่า ธนาคารประสบความสำเร็จอย่างดีมากในการให้บริการดิจิทัล แบงกิ้ง ปัจจุบัน KBANK มีลูกค้าผู้ใช้บริการนี้จำนวนมากกว่า 7 ล้านบัญชี และคาดว่าจนถึงสิ้นปีนี้จะมีจำนวนเพิ่มเป็น 9.5 ล้านบัญชี ซึ่งคาดว่าจะทำให้เกิดปริมาณธุรกรรมผ่านระบบของธนาคารฯ 1,230 ล้านธุรกรรม เพิ่มขึ้นถึง 3 เท่าตัวจากปี 56